टॉटनहैम क्लब की तरफ से खेलने वाले इंगलैंड के लेफ्ट बैक डैनी रोज ने हाल ही में कहा था कि वह अपनी चोट और परिवार में हुई त्रासदी के चलते अवसाद के दौर से गुजर रहे हैं। वैसे बड़े टूर्नामेंट से पहले वार्मअप मैचों में टीम की फॉर्म अधिक मायने रखती है और इंगलैंड की फॉर्म ठीक ही रही है। कोस्टारिका के खिलाफ वार्मअप मैच में मार्कस रैशफोर्ड ने बेहतरीन गोल कर इंगलैंड को 2-0 से जीत दिलाने में अहम भूमिका निभाई। लेकिन मैदान पर टीम के प्रदर्शन से भी अधिक अहम है रोज की ईमानदार स्वाकारोक्ति। ये बातें इस युवा टीम की मनोदशा के बारे में संकेत देती हैं। टीम मैनेजर गैरेथ साउथगेट ने अपने खिलाडिय़ों के बीच एक तरह का आत्मविश्वास पैदा किया है कि वे दूसरों से कम नहीं हैं। इंगलैंड की पिछली कई टीमों में खिलाडिय़ों और कोच के बीच कभी भी इस तरह का विश्वास नहीं देखने को मिला है। ऐसे में इंगलैंड की यह टीम विश्व कप में बहुत आगे जा पाती है या नहीं, लेकिन उसके बारे में पसंद आने लायक बहुत सारी चीजें हमें देखने को मिलेंगी।